Просидба девојке
Хајде девојко у нашу земљу,
Наша је земља вична, обична,
У нашој земљи снежак не веје,
Већ све кишица, летња росица,
У њојзи роди црна кадива
Зрно бибера, друго бисера,
Моја га мајка на крило купи,
На крило купи, на злато ниже,
На злато ниже, снахи оставља,
Да га сна носи, да се поноси;
У нашој земљи три сунца сјају,
Три сунца сјају и два месеца,
Једно је сунце свекар свекрва,
Друго је сунце девер и јетрва,
Треће је сунце делија Јова.

Извор  
Стеван Бошковић, Бачванске песме. У Новоме Саду. Српска народна задружна штампарија, 1879. стр. 120.

Српске лирске народне песме‎
Сватовске песме